SET พรุ่งนี้ไซด์เวย์ จับตาตัวเลขศก.ต่างประเทศ
โบรกฯมองแนวโน้มการลงทุนในวันพรุ่งนี้ (19 พ.ค.) คาดว่าตลาดฯจะแกว่งไซด์เวย์ และมีโอกาสที่จะผันผวนได้ พร้อมให้กรอบ 1,380-1,420 จุด
18 พ.ค. 2559

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยถึงตลาดหุ้นไทยวันนี้ (18 พ.ค.) ปรับตัวลง เช่นเดียวกับตลาดหุ้นอื่นในภูมิภาคเอเชียที่ส่วนใหญ่จะติดลบ และตลาดในยุโรปบ่ายนี้เทรดก็ติดลบเล็กน้อย เนื่องจากมีความกังวลว่าธนาคารกลางสหรัฐฯ (FED) จะปรับขึ้นอัตราดอกเบี้ยในการประชุมเดือนมิ.ย.นี้ จากที่ตัวเลขเศรษฐกิจของสหรัฐฯออกมาดี ทำให้ตลาดฯเกิดการพักตัว และดัชนีฯได้ขึ้นทะลุ 1,400 จุด ทำให้เกิดแรงขายทำกำไรออกมาด้วย
พร้อมให้ติดตามวันที่ 3 มิ.ย.นี้ที่ทางสหรัฐฯจะมีการเปิดเผยตัวเลขการว่างงาน ถ้าออกมาน้อยลง ก็ทำให้โอกาสที่เฟดจะปรับขึ้นอัตราดอกเบี้ยเป็นไปได้มากขึ้น อย่างไรก็ดี ช่วงนี้ตลาดฯคงจะแกว่งไซด์เวย์-มีโอกาสที่จะผันผวน เพื่อรอความชัดเจนจากเฟด ช่วงนี้ตลาดฯคงจะโฟกัสที่ตัวเลขเศรษฐกิจไทยที่ออกมาดีไปก่อน จึงแนะนำหุ้นในกลุ่มค้าปลีก อย่าง CPALL ให้สะสมได้ และกลุ่มสื่อสารหลังหมดความกังวลเรื่องการแข่งขันประมูล 4G ที่รุนแรง พร้อมแนะนำ ADVANC เล็งแรงซื้อเข้าหลังมีโอกาสได้คลื่น 900 MHz
แนวโน้มการลงทุนในวันพรุ่งนี้ (19 พ.ค.) คาดว่าตลาดฯจะแกว่งไซด์เวย์ และมีโอกาสที่จะผันผวนได้ พร้อมให้กรอบ 1,380-1,420 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 157.00 บาท ลดลง 2.50 บาท
JAS ปิดที่ 4.74 บาท เพิ่มขึ้น 0.12 บาท
PTTEP ปิดที่ 77.50 บาท ลดลง 0.50 บาท
PTT ปิดที่ 311.00 บาท ลดลง 1.00 บาท
TRUE ปิดที่ 7.40 บาท ไม่เปลี่ยนแปลง